NI oti ga e rua na sekodi ena nona yaco ki katuba nei Osama bin Laden e dua vei rau na dauvana ni Razor 1, sa vakila ni sa toka mai dakuna ko kena i karua. E a laiva e dua na i teki ki katuba ka tadola, a lade yani ki loma ka muria mai ko kena i sa.
Ena buto loaloa ni bogi, e vaka ga e tatibi na liva na loma ni rumu e na rarama ni nodrau laser na dauvana ni Razor 1.
E rau toka e loma e dua na tagane kei na dua na yalewa. A laiva e dua na kaila na yalewa ni raica na rarama drokadroka ni vaka e dua na laini se kau tolo lailai ni sa vakadodonu tu yani vua.
Na yalewa oya sa i Amal, e ikaono kai otioti ni wati Osama, ia, sa mai taura tiko na i tutu ni naba dua vei iratou kece na watina. Ko Osama kei Amal e rau veisivi tiko ena 30 na yabaki ka vakawatitaki Amal o Osama ena yabaki 2000 ni sa qai yabaki 15 voli o Amal.
A vakatabataba mai ki liu o Amal ka kailavaka ena vosa vaka-Arapea: Kua, kua, kua ni cakava qo. E rau dui taura e yadua na i kalawa na dauvala ni SEAL Team Six me rau levei Amal ka me vanai Osama bin Laden. E calati koya ni lade vakasauri ki na dua na tai ni davodavo.
A biligi Amal mai ki liu o Osama ka kailavaka ena vosa Vakaarapea o Amal: Sega, sega, sega ni okoya.. A via viribai vei Osama o Amal, mani calati Osama na i karua ni sicini ka lau ki yavai Amal.
Rau raica vinaka sara tu ga na dauvana ni SEAL nona sa coka ki na dua na tai ni loga o Osama bin Laden me via tara na nona dakai na AK-74 ka kena mataqali na AKSU.
Ena loma ga ni dua na sekodi ka tarava sa cariba vata nodrau dui dakai na dauvana ni SEAL, e dua e lau ki na sui raba e loma donu ni serene ka talaca mai ki tuba na nona uto, na kena i karua e lau e nona mona.
Na vanua e rua e lau kina na nodrau dui gasau na dauvana ni Razor 2 sa sega tale ni qai dua na tamata e vuravura e rawa ni bula rawa mai kina.
Dina ni ra saqata vakaukauwa e lewe vuqa na daunipolitiki kei ira na dauvalataka na dodonu ni tamata yadua (human rights) na vakamatei nei Osama bin Laden, ena nodra kaya ni a dodonu ga me vesu ka veilewaitaki, ia vei ira na lewe 40 na lewe ni SEAL Team Six ka ra a talai ena operation oya, e sega ni nodra bisinisi mera via kila se cava era kaya ko ira oya.
E dua ga nodra bisinisi ena bogi oya, sa i koya me ra vakayacora na ivakaro ni Peresitedi kei Amerika vaka a vakadewataka o Admiral Bil McRaven, na iliuliu levu ni Joint Special Operations Command vei ira na lewe ni SEALS ni vo ga e dua na auwa me ra biuti Afghanistan me ra toso ki Pakistan.
E lima ga na vosa ni i vakaro oya: Dou vakamatei Osama bin Laden. Ko irau na lewe rua ka rau a curuma na rumu nei Osama ena mataka caca oya, sa sivia e dua na drau na levu ni operations vakaoya erau sa qarava oti ena veiyasai vuravura ka rau kila vinaka na ka e rau cakava tiko.
O Osama e sega ni vulagi saravanua, sega ni dauteitei se daunibisinisi me sega kina ni rerevaki. O Osama e tamata rerevaki duadua e vuravura e na loma ni tini vakacaca na yabaki ena nona vakaitavitaki koya kei na nona ilawalawa na Al Qaeda ena nodra vakamatei e udolu vakaudolu na lewenivanua sega na nodra cala. E tamata vuku ka kenadau ena i yaragi rerevaki ni veivakamatei.
Ena gauna a cokava kina o Osama bin Laden na nona dakai ena mataka caca oya, sa kena i balebale ni sa nakita me ia na veivakamatei. Ia vei rau na lewe ni SEAL mai na Razor 2, sa sega ni dua tale na gauna me rau vakasama se vakatulewa ni rau rau tabaka vata ga na i vakasaribariba ni nodrau dakai..
E taura e tini na yabaki nona vakasasataki na bici qase ni Saudi Arabia.
Era vakayanaka na yamata vuni kei na dauvala ni Amerika na veikoro lelevu e vuravura, era curuma na veikau loa ka cabeta na veiulunivanua ena nona vakasaqarai.
Ia, ena mataka caca ni siga oya e rau sa qai mai sota na bici qase kei na kenai ula, ni sa mai saumi vei Osama bin Laden na i sau ni nodra mate e udolu vakaudolu na lewei Amerika.
Sa mai vakayacori kina na yalayala nei Peresitedi George Bush ena Bose Lawa mai Washington e nai ka 11 ni Sepiteba 2001 ka vakaoqo ne:
Au sa vakatauca na lewa me vakasasataki na keda meca. Ke tiko e maliwa lala se mai bulu, eda na tagavi koya. Eda kila ni tiko voli e loma ni veiqara vatu, ia eda na lai vakawaqa buka e mata ni qara ka taviraki koya mai ki tuba. Eda na sega ni laiva me dro bula.
Ni sa waqawaqa na buka ni bomu lelevu nei Amerika ena veiqaravatu mai Tora Bora ena Noveba 2001 ki na Maji 2002, sa mai yali tawa macala tu yani o Osama bin Laden ena loma ni walu vakacaca na yabaki.
Sa kunei koya o Amerika ka sa lewa me sa rauta na dro kei na vuni ka me sa sogo nai latilati. Sa mai davo galu koto e nona rumu o Osama.
Ena gauna eratou sa curuma tiko kina na tabavale ecake nei Osama na lewe ni Razor 1, sa ro ena dela ni vale ni vulagi na Razor 2 ka ratou curuma talega na kena veirumu.
Na i walewale vata ga eratou a cakava na lewe ni Razor 1 eratou muria talega na lewe ni Razor 2.
Oti e 5 na miniti na nodra curuma na vale e rua na lewe ni SEALS, sa ro talega yani na Command Bird, aya na i katolu ni elikoputa ka kena mataqali na Chinook, ka a vodo tiko yani kina o Scott Kerry na nodra i liuliu na SEALS Team Six.
Sa liutaka sara ga okoya na kena vakacabotetaki na bai simede levu mai liu kei na lalaga simede ka viribaita na vale nei Osama bin Laden.
Sa voroki na vakadigagalu ni lima na miniti sa oti, ena rorogo ni kacabote ni gasaukuro kei na dainimati. Kevaka era a sega tiko ni kila na lewei Abbotabad ni ra tiko e so na vulagi ena kedra maliwa ena mataka caca oya, oqo era sa kila ni sa sakure na tauni ka lako vata kei na kena rogo levu.
Eratou sa tomani Scott nona lewe tini kei iratou na lewe ni Razor 2 me sa curumi na i matai ni tabavale ni vale levu nei Osama.
Sa tavaki ira tu mai kea o Arshad Khan, e dua vei rau na yadra, ia na dede ni nona vakavakarau e bera ga, ni ratou sa rui totolo sivia na lewe ni SEALS.
E qai laurai e muri ni davoca toka nona dakai ka ka ni rarawa dina ni a sega ni vakayagataka rawa.
E cabe ki na tabarua o Scott ka sa vagalalataki oti ka sa mani gole cake sara ki na taba tolu.
E raici Amal ni dabe toka ena dua na yasa ni vale kei na nona mavoa ka sa yadravi tu mai vei rau e rua na lewe ni SEALS.
E lai tucake o Scott ena yasa ni loga ka raica sobu na tagane balavu ka davo no kina, sa yali toka e dua na yasa ni kesuna ena gasau ka lau e yadrena. E ratou lewe va na SEALS e ratou yadravi koya tiko.
A keveti o Osama bin Laden ka vakadavori ena fuloa, tauri na kena i taba ka kacivi na lewe ni SEALs balavu duadua me davo e yasai Osama, vakarau vata na kedrau balavu ni ono na fiti lima na idi ka vakadinadinataki ni sa i koya dina oya o Osama
A tauri e vica vata na itaba ka tauri talega na nona DNA, a vakaraica talega o Scott na dakai kilai levu e dau roqota voli o Osama na AK-74 ka kena mataqali na AKSU. E tawa tiko eloma na kena gasau.
A soli vei Scott Kerr na walesi me vosa vei Admiral Bill McRaven na iliuliu levu ni Joint Special ,Operation Command ka toka mai Jallalabad, Afghanistan.
E kila vinaka tu o Scott ni sega ni vakarorogo duadua tiko ga o McRaven, ia e vakarorogo sara tale tiko ga mai o Peresitedi Barak Obama ena White House kei iratou nona vakailesilesi lelevu. Na walesi nei McRaven e semati taumada vei Leon Panetta nai liuliu levu ni CIA ka qai semati sara vei iratou ena White House. E vaka ga oqo na itukutuku lekaleka nei Scott: Apache okay (sega ni dua na lewe ni SEALs e vakaleqai). E tinia ena itukutuku eratou waraka dede tiko mai tai kadua: Geronimo, Echo. KIA o koya na meca (Echo) naba dua o Geronimo, sa mate ena ivalu; KIA (kill in action).
Ena gauna vata oqori, sa vakalutulutu kina na Razor 1 mai dela ni vale ki dela ni qele e lomanibai, ia a mani tau na buina e na dua na yasa ni bai simede ka voca kina na elikoputa ena nodra sa kasere ka duitautau na kena gacagaca.
Era a rogoca kece na lewe ni SEALs na rorogo ni voca oya ka ra cicim mai ki tuba mera raica. Eratou sa raica taletiko ga mai e na domobula levu ko iratou mai na White House.
E sega ni dua e mate ena voca oya, a solia nona ivakaro o Scott me maroroi na veigacagaca e rawa ni luvati; sa ciqiri e loma ni elikoputa na gasaukuro, a kacabote kina ka qai vo gae dua na tiki ni na buina ka tau vakayawa.
Na kena oya era qai sosova na idinia ni veimatanitu ena sigalevu ni siga oya , wili kina o Jaina kei Rusia ena nodra tovolea me ra lavetaka na kena droini.
A dodonu me tini ga na miniti na kena qaravi na operation ni nona vakamatei o Osama bin Laden, ia e taura e 38 na miniti na qaravi ni voca ni Razor 1 kei na kena sagai me vagalalataki ni bera ni vakacabotetaki.
Era kidacala na lewei Abbottabad ni sa tubu ki lagi na yameyame kei na kubou loaloa ni waiwai.
Ni ra veitaucici na lewenivanua me ra lai raica se cava, era kidroa ni sa vaka tu e dua na buca ni ivalu na lomanibai levu oya.
Oqo e sa qai imatai talega ni gauna me ra raica kina na lomanibai levu oya kei na kena vale vakaturaga. Era sa qai kidroa cake vakalevu ni ra raici ira na marama kei ira na gone ni ra vakadaberi toka e na dua na tutu ni vale.
Ia, era sa yali na kai Amerika. Sa oti e dua na auwa era sa qai kila na lewei Abbottabad na ka e yaco ni ra sa raica na Peresitedi ni matanitu levu o Amerika ni sa basika ena nodra retio yaloyalo ka sa vakamacalataka tiko kina vei ira na lewei Amerika na kaba vakaivalu a yaco mai Pakistan e na mataka caca oya.
Era kidroa na iwase levu ni lewei Abbotabad ni ra sa qai kila ni a tawana tiko na vale levu oya o Osama bin Laden.
Era sa vakamatea na kai Amerika ka ra sa kauta na yagona kei na vica na yadra era sa kau vakavesu.
A vukataki ki Jallalabad, Afghanistan o Osama bin Laden ki matai Admiral Bill McRaven, tauri tale e so kena itaba kei na nona DNA ni bera ni vakavodoki ena dua tale na elikoputa ka vukataki ki na dela ni manua levu ni usa waqavuka ni vala, na USS Carl Vinson e na wasawasa na Indian Ocean.
Sa wawa mai kea e dua na turaga ni Amerika loaloa ka bete ni Lotu Islam me vakayacora na veibulu vaka-Islam vei Osama bin Laden ni bera ni talaci ki loma ni sauloa.
Sa mate o Osama bin Laden, ia sa bula tiko ga na Al Qaeda ena veiliutaki ni turaga rerevaki o Ayman al Zawahiri. E sega ni macala se na yacova tale na kena rerevaki me vaka ni a liutaka tiko o Osama se sega, ia, oya sa na qai tukuna ga o gauna. Ena gauna oqo e sega sara tu ga ni kilai se vuni tiko evei o Al Zawahiri.
Sa cava talega eke noda italanoa me vaka au a kauti kemuni kina ki na vale e rua na Twin Towers, ki loma ni Al Qaeda, ki loma ni White House, na veiqaravatu na Tora Bora ka da lai cava sara toka ki Abbotabad e Pakistan.
Eda a curuma na veiqaravi ni Special Forces wararasa e rua na Delta kei na SEALs Team Six kei na i walewale ni kena nodrau operations, me saumi kina vei Osama na mosi ni nona i valavala.
Au sa kerea kina na nomuni veivakadonui meu sa suka lesu ki na noqu veiyatu yanuyanu ena i dromudromu ni siga, meu lai waraka toka mai kina na kena lamata tale mai na Al-Qaeda. Au leqataka tiko de na lai basika mai o Ayman al Zawahiri ena dua vei rau na yanuyanu tauvu, o Kadavu se ko Nairai.
Sa dri yani.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn